钦定古今图书集成/明伦汇编/官常典/第636卷 > 温仲舒
## 钦定古今图书集成/明伦汇编/官常典/第636卷 > 温仲舒

按《宋史》本传：“仲舒，字秉阳，河南人。太平兴国二年，举
进士，为大理评事，通判吉州，再迁秘书丞，知汾州，坐
事除名。未几，复起为右赞善大夫，通判睦州。淳化四
年，知秦州。先是，俗杂羌戎，有两马家、朵藏、枭波等部。
唐末以来，居于渭河之南，大洛、小洛门砦，多产良木，
为其所据。岁调卒采伐给京师，必以赀假道于羌户。”
然不免攘夺，甚至杀掠，为平民患。仲舒至，部兵历按
诸砦，谕其酋以威信，诸部献地内属。既而悉徙其部
落于渭北，立堡砦以限之。民感其惠，为画像祠之。及
命知凤翔，薛惟吉与仲舒对易其任，连知兴元、江陵
二府，加给事中。会内侍蓝继宗使秦州还，言得地甚
利，乃召仲舒，拜户部侍郎。